ສານຫວຽດນາມ ບໍ່ໄດ້ ຫຼຸດໂທດ ຈໍາຄຸກ ໃຫ້ແກ່ ຄົນລ້ຽງກຸ້ງ ທີ່ກ້າຫານ 
ສານອຸທອນ​ ໄດ້​ເຫັນ​ພ້ອມ ກັບ​ການຕັດສິນຈໍາຄຸກ ທ່ານເຫວືອນ ແລະສະມາຊິກຄອບຄົວ 3 ຄົນ ໃນຂະນະທີ່ ໄດ້ຫລຸດຜ່ອນ​ໂທດຈໍາຄຸກ​ ໃຫ້ສະມາຊິກຄອບຄົວ ອີກສອງຄົນ.
ຊາວຫວຽດນາມທີ່ເຮັດຟາມລ້ຽງກຸ້ງຄົນນຶ່ງ ທີ່ກາຍເປັນວິລະ ຊົນ ລຸນຫລັງທີ່ໄດ້ໃຊ້ອາວຸດຜະລິດເອງ ຕ້ານຢັນຕໍ່ການຖືກບັງ ຄັບໃຫ້ອອກຈາກດິນຂອງຕົນນັ້ນ ໄດ້ເສຍໄຊໃນການຂໍອຸທອນ ຕໍ່ການຕັດສິນໂທດຈໍາຄຸກ 5 ປີ ໃນຂໍ້ຫາພະຍາຍາມຂ້າຄົນ ທ່ານດ່ວນວັນເຫວືອນ ແລະສະມາຊິກຄອບຄົວຂອງທ່ານຫ້າຄົນ ຖືກຈັບລຸນຫລັງທີ່ໄດ້ ໃຊ້ອາວຸດເຮັດເອົາເອງ ເພື່ອປົກປ້ອງດິນ ແດນຂອງພວກເຂົາເຈົ້າບໍ່ໃຫ້ຕໍາຫລວດ ແລະທະຫານຫລາຍ ຮ້ອຍຄົນ ທີ່ພາກັນປະຕິບັດຕາມຄໍາສັ່ງຂອງເຈົ້າໜ້າທີ່ທ້ອງຖິ່ນ ໄລ່ເຂົາເຈົ້າ ໃຫ້ໜີອອກຈາກດິນຂອງຕົນໄປ ຕໍາຫລວດ ແລະທະຫານ 7 ຄົນ ໄດ້ຮັບບາດເຈັບ ໃນເດືອນມັງກອນປີ 2012 ໃນເຫດ ຮ້າຍທີ່ສວນລ້ຽງກຸ້ງຂອງຄອບຄົວທ່ານເຫວືອນ ຢູ່ເມືອງຕຽນລ່າງ ໃນແຂວງຫາຍຟອງ ທີ່ ຕັ້ງຢູ່ຫ່າງຈາກນະຄອນຮາໂນ່ຍ 90 ກິໂລແມັດໄປທາງທິດຕາເວັນອອກ ການກະທໍາທີ່ເປັນການຂັດຂືນທີ່ບໍ່ຄ່ອຍເຫັນຢູ່ໃນຫວຽດນາມ ແບບນີ້ ໄດ້ຮັບຄວາມສົນໃຈ ຈາກປະຊາຊົນ ແລະເຮັດໃຫ້ມີການສະໜັບສະໜຸນ ລວມທັງ ການຮ້ອງຮຽນທີ່ມີລາຍເຊັນ ຂອງຫລາຍພັນຄົນ ໄດ້ຫລັ່ງໄຫລໄປຫາຜູ້ກ່ຽວ ສານອຸທອນໄດ້ເຫັນພ້ອມກັບການຕັດສິນຈໍາຄຸກທ່ານເຫວືອນ ແລະສະມາຊິກຄອບຄົວ 3 ຄົນ ໃນຂະນະທີ່ໄດ້ຫລຸດຜ່ອນໂທດຈໍາຄຸກໃຫ້ສະມາຊິກຄອບຄົວອີກສອງຄົນ ທະນາຍຄວາມເຈີ່ນວູຫາຍ ກ່າວຕໍ່ວີໂອເອວ່າ ຄໍາຕັດສິນຂອງສານບໍ່ທ່ຽງທໍາ ແລະການ ໂຕ້ແຍ້ງຄືນທາງກົດໝາຍຂອງທະນາຍຄວາມຕ່າງໆ ບໍ່ໄດ້ຖືກນໍາໄປພິຈາລະນາ ໃນ ການດຳເນີນຄະດີຂອງຄໍາອຸທອນ ທ່ານເຫວືອນເວົ້າວ່າ ທ່ານໄດ້ກະທໍາແບບຮຸນແຮງ ກໍແມ່ນເພື່ອປົກປ້ອງຊັບສິນຂອງຕົນ ລຸນຫລັງໄດ້ໃຊ້ຄວາມພະຍາຍາມທຸກຢ່າງແລ້ວ ແຕ່ບໍ່ສໍາເລັດຜົນ ຖະແຫລງຂ່າວຈາກຄອບຄົວຂອງ ທ່ານເຫວືອນ ເວົ້າວ່າ ພວກເຂົາເຈົ້າມີຄວາມເສຍໃຈ ຕໍ່ຜົນຂອງການດໍາເນີນຄະດີຂອງສານອຸທອນ ແລະເວົ້າຕື່ມວ່າ ຜົນດັ່ງກ່າວ ບໍ່ມີຄວາມ ຍຸຕິທໍາ ພວກເຂົາເຈົ້າຍັງເວົ້າອີກວ່າ ເຂົາເຈົ້າເສຍໃຈຕໍ່ການຕັດສິນໂທດແບບຂັ້ນເບົາ ແກ່ເຈົ້າໜ້າທີ່ທີ່ກ່ຽວຂ້ອງກັບກໍລະນີການຂັບໄລ່ຄົນໜີຈາກດິນດັ່ງກ່າວ ເຈົ້າໜ້າທີ່ 5 ຄົນທີ່ກ່ຽວຂອ້ງກັບເຫດການດັ່ງກ່າວຖືກຕັດສິນວ່າຜິດຍ້ອນ ບໍ່ໄດ້ປະຕິບັດ ໜ້າທີ່ຂອງຕົນຢ່າງຖືກຕ້ອງ ນຶ່ງຄົນໃນຈໍານວນເຈົ້າໜ້າທີ່ຈຸນີ້ ໄດ້ຖືກຕັດສິນໃຫ້ຈໍາຄຸກ ເປັນເວລາສອງປີເຄິ່ງ ໃນຂະນະທີ່ອີກ 4 ຄົນທີ່ເຫລືອນັ້ນ ຖືກຕັດສິນຝາກໂທດແຕ່ 15 ຫາ 24 ເດືອນ